หอการค้าเรียกร้องการเมืองนิ่ง
หอการค้าห่วงเศรษฐกิจ วอนการเมืองนิ่งอย่าปล่อยให้ลุกลาม ปัญหาเพื่อนบ้านต้องเจรจา
7 ส.ค. 2553

หอการค้าห่วงเศรษฐกิจ วอนการเมืองนิ่งอย่าปล่อยให้ลุกลาม ปัญหาเพื่อนบ้านต้องเจรจา
นายพรศิลป์ พัชรินทร์ตนะกุล กรรมการรองเลขาธิการ หอการค้าไทย กล่าวว่า ไม่ว่าประเทศจะเจอปัญหาอะไร ขอให้การเมืองนิ่ง ช่วยกันทำให้บรรยากาศสงบ อย่าปล่อยให้เกิดความไม่สงบเหมือนเมื่อหลายเดือนก่อน หากมีปัญหาระดับประเทศขอให้เน้นเจรจา อย่าใช้ความรุนแรง เพราะในอดีตมีบทเรียนแล้วว่า ไม่สามารถแก้ปัญหาได้ ดังนั้น ควรเจรจา แม้ใช้เวลานานก็ตาม
นายพรศิลป์ กล่าวว่า เศรษฐกิจครึ่งปีหลังคงไม่ดีเท่าครึ่งปีแรก เนื่องจากต้นทุนจะไม่ปรับลดลง เช่นเดียวกับราคาน้ำมันที่ไม่ลดและมีโอกาสเพิ่มไปถึง 100 เหรียญสหรัฐต่อบาร์เรล เพราะปริมาณการใช้เพิ่มมากขึ้น อีกทั้งดุลการค้าได้ปรับตัวดีขึ้นมาโดยตลอด ส่งผลให้ค่าเงินบาทแข็งค่าขึ้นและคงไม่กลับเป็นอ่อนค่าอีกแล้ว ขณะที่เวียดนามค่าเงินอ่อนค่าลง 8-10% ดังนั้น สุทธิแล้วค่าเงินไทยจะแข็งค่าเวียดนาม 10% ขึ้นไป อาจกระทบต่อการแข่งขันสินค้าประเภทข้าว อาหาร และปศุสัตว์ 
สำหรับภาพรวมการส่งออกจะเติบโต 15-16% คงไม่ได้ 19% ส่วนอัตราการขยายตัวทางเศรษฐกิจที่คาดว่าเติบโต (กรอส) 6-7% นั้น เมื่อคิดเป็นอัตราสุทธิ (เน็ต) น่าจะอยู่ที่ 2-3%  
นายพรศิลป์ กล่าวว่า อยากปลุกให้ผู้ประกอบการลุกขึ้นมาปรับตัว รองรับการเปิดเสรีอาเซียน โดยเน้นเรื่องการวิจัยและพัฒนา โดยอาศัยวิทยาศาสตร์ เชื่อมโยงภาคการผลิตทุกภาคเข้าไว้ด้วยกัน ซึ่งภาครัฐต้องเข้ามาช่วยด้วยโดยอาศัยหน่วยงานต่างๆที่มี 
“ตอนนี้ยังไม่มีการพูดกันถึงเรื่องการพัฒนา บริษัทที่เก่งๆเขาก็ทำกันเงียบ ต้องปลุกให้ทุกคนตื่น เชื่อมโยงอุตสาหกรรมต่างๆเข้าไว้ด้วยกัน และตรวจสอบตัวเองว่าสินค้าเข้าเกณฑ์ และกฎระเบียบสากลหรือยัง ผู้บริโภคพัฒนาขึ้นเรื่อยๆ เมื่อคุณภาพชีวิตดีขึ้นก็มองหาสินค้าแพงขึ้น ปลอดภัยได้คุณภาพมากขึ้น ข้อจำกัดในการซื้อสินค้ามากขึ้น ผู้ประกอบการต้องปรับตัว” นายพรศิลป์ กล่าว